[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.12.2006

COM(2006) 772 τελικό

Πρόταση

AΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης της Κοινότητας στο Συμβούλιο Σύνδεσης ΕΕ-Βουλγαρίας σχετικά με την τροποποίηση του άρθρου 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Μέχρι την ημερομηνία της προσχώρησης, η διαδικασία αναδιάρθρωσης της βουλγαρικής χαλυβουργίας ρυθμίζεται με το πρωτόκολλο 2 της ευρωπαϊκής συμφωνίας με τη βουλγαρική κυβέρνηση[1]. Σύμφωνα με το άρθρο 9 παράγραφος 4 του εν λόγω πρωτοκόλλου, κατά τη διάρκεια των πρώτων πέντε ετών από την έναρξη ισχύος της συμφωνίας (δηλ. έως το τέλος του 1997) και κατά παρέκκλιση της παραγράφου 1 σημείο iii) του ιδίου άρθρου, η Βουλγαρία μπορεί, κατ' εξαίρεση, να χορηγεί όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι: (α) επιτυγχάνεται η βιωσιμότητα των επωφελούμενων επιχειρήσεων υπό κανονικές συνθήκες αγοράς κατά το τέλος της περιόδου αναδιάρθρωσης· (β) το ποσό και η ένταση της ενίσχυσης περιορίζονται αυστηρά στο επίπεδο που είναι απολύτως αναγκαίο για την αποκατάσταση αυτής της βιωσιμότητας και προοδευτικά μειώνονται· (γ) θα εκπονηθεί εθνικό πρόγραμμα αναδιάρθρωσης, στο οποίο θα προσδιορίζονται τα μέτρα για την αντιστάθμιση του ανταγωνιστικού πλεονεκτήματος που απορρέει από την ενίσχυση, π.χ. η μείωση του συνολικού παραγωγικού δυναμικού στη Βουλγαρία.

2. Η αρχική πενταετής περίοδος έληξε στις 31 Δεκεμβρίου 1997. Η βουλγαρική κυβέρνηση υπέβαλε στο Συμβούλιο Σύνδεσης αίτηση παράτασης της αρχικής περιόδου. Την 21η Noεμβρίου 2002 η Κοινότητα και η Βουλγαρία υπέγραψαν πρόσθετο πρωτόκολλο στην ευρωπαϊκή συμφωνία (εφεξής καλούμενο «το πρόσθετο πρωτόκολλο στην ευρωπαϊκή συμφωνία»), με το οποίο παρατάθηκε για άλλα οκτώ έτη, από την 1η Ιανουαρίου 1998, η περίοδος κατά την οποία η Βουλγαρία δύναται να χορηγεί κρατικές ενισχύσεις για αναδιάρθρωση σύμφωνα με τους όρους που αναφέρονται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας. Σύμφωνα με τους óρους του πρόσθετου πρωτοκόλλου, η παράταση εγκρίνεται υπό την προϋπόθεση ότι θα τηρηθούν ορισμένοι όροι, συγκεκριμένα ότι η Βουλγαρία θα υποβάλει στην Επιτροπή πρόγραμμα αναδιάρθρωσης και επιχειρηματικά σχέδια, και ότι η Επιτροπή θα προβεί σε τελική αξιολόγηση για να καθορίσει κατά πόσον το πρόγραμμα αναδιάρθρωσης και τα επιχειρηματικά σχέδια πληρούν τις προϋποθέσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας, και ότι το Συμβούλιο θα αποφασίσει ότι το πρόγραμμα και τα σχέδια αναδιάρθρωσης είναι σύμφωνα με το εν λόγω άρθρο.

3. Στις 18 Μαρτίου 2004 η βουλγαρική κυβέρνηση ενέκρινε εθνικό πρόγραμμα αναδιάρθρωσης της χαλυβουργίας (ΕΠΑ), καθώς και ατομικό επιχειρηματικό σχέδιο (ΑΕΣ) για την επιχείρηση Kremikovtzi, τη μοναδική δικαιούχο της κρατικής ενίσχυσης, για την περίοδο 1998-2006. Η αξιολόγηση που διενήργησαν οι υπηρεσίες της Επιτροπής κατέληξε στο συμπέρασμα ότι το ΕΠΑ και το ΑΕΣ πληρούν τις προϋποθέσεις που προβλέπονται στο πρωτόκολλο 2 της ευρωπαϊκής συμφωνίας για τον τομέα της χαλυβουργίας. Tο ΕΠΑ και το ΑΕΣ προέβλεπαν ότι η Kremikovtzi AD θα καθίστατο βιώσιμη κατά το τέλος της περιόδου αναδιάρθρωσης. Ως εκ τούτου, το Συμβούλιο της Ε.Ε. επιβεβαίωσε την παράταση της περιόδου κατά την οποία μπορεί να χορηγηθεί κατ' εξαίρεση κρατική ενίσχυση για αναδιάρθρωση έως την 31η Δεκεμβρίου 2005 ή έως την ημερομηνία της προσχώρησης, ανάλογα με το τι θα επέλθει νωρίτερα (απόφαση 2004/746/ΕΚ του Συμβουλίου της 18ης Οκτωβρίου 2004[2]).

4. Η Ε.Ε. και η Βουλγαρία συμφώνησαν να παρακολουθούν στενά την εφαρμογή του προγράμματος αναδιάρθρωσης έως το τέλος του 2007. Οι δεσμεύσεις αυτές προσδιορίζονται στην κοινή θέση της Ε.Ε. του Ιουνίου 2004 (CONF-BG 18/04), η οποία κατέληξε στο κλείσιμο που κεφαλαίου για τον ανταγωνισμό στις ενταξιακές διαπραγματεύσεις.

5. Η παρακολούθηση που διενεργήθηκε βάσει των εξαμηνιαίων εκθέσεων που υπέβαλε η Βουλγαρία και βάσει της ετήσιας ανεξάρτητης αξιολόγησης που εκπονήθηκε εξ ονόματος της Επιτροπής το 2005 έδειξε ότι η Βουλγαρία παρουσίαζε σημαντική καθυστέρηση ως προς τα κριτήρια αξιολόγησης για την εφαρμογή του σχεδίου αναδιάρθρωσης. Από περαιτέρω ανάλυση η οποία εκπονήθηκε από εξωτερικούς συμβούλους την άνοιξη του 2006 προέκυψε ότι οι επιδόσεις της δικαιούχου της κρατικής ενίσχυσης, της επιχείρησης Kremikovtzi AD, παρέμεναν χαμηλότερες από τις προβλεπόμενες και ότι, υπό τις κρατούσες συνθήκες της αγοράς, η Kremikovtzi AD δεν θα καθίστατο βιώσιμη έως το τέλος του 2006, όπως προέβλεπε το σχέδιο αναδιάρθρωσης.

6. Κατόπιν συζητήσεων που διεξήγαγε η Επιτροπή με τη βουλγαρική κυβέρνηση, η νέα πλειοψηφούσα μέτοχος[3] της Kremikovtzi από τον Αύγουστο του 2005, η επιχείρηση Global Steel Holding, αποφάσισε να εκπονήσει νέο ατομικό επιχειρηματικό σχέδιο (ΑΕΣ), το οποίο υποβλήθηκε για πρώτη φορά τον Μάιο του 2006. Το νέο αυτό σχέδιο προτείνει την τροποποίηση του σχεδίου επενδύσεων και μάρκετινγκ της επιχείρησης και την παράταση της περιόδου αναδιάρθρωσης έως το τέλος του 2008.

7. Βάσει αυτών των προτάσεων, η βουλγαρική κυβέρνηση εκπόνησε αναθεωρημένο εθνικό πρόγραμμα αναδιάρθρωσης (ΕΠΑ), το οποίο εγκρίθηκε από την κυβέρνηση στις 13 Σεπτεμβρίου 2006 και κοινοποιήθηκε επισήμως στην Επιτροπή στις 19 Σεπτεμβρίου 2006. Στο ΕΠΑ επιβεβαιώνεται η παράταση της περιόδου αναδιάρθρωσης, καθώς και η παράταση της λειτουργίας της διευθύνουσας επιτροπής και της διαδικασίας παρακολούθησης για την αναδιάρθρωση του τομέα της χαλυβουργίας έως τον Μάιο του 2009. Ωστόσο, η Βουλγαρία δεν ζητά να παραταθεί η περίοδος για τη χορήγηση ενισχύσεων αναδιάρθρωσης μετά από την 31η Δεκεμβρίου 2005. Επίσης, οι δημόσιες ενισχύσεις που χορηγήθηκαν κατά την προγενέστερη αυτή περίοδο δεν υπερβαίνουν τα όρια που τέθηκαν στο προηγούμενο ΑΕΣ. Εάν η Επιτροπή διαπιστώσει, βάσει της παρακολούθησης, ότι έχουν σημειωθεί ουσιώδεις παρεκκλίσεις από τις προβλέψεις των μακροοικονομικών εξελίξεων, τη χρηματοοικονομική κατάσταση της εν λόγω εταιρείας ή την εκτίμηση της βιωσιμότητας, μπορεί να απαιτήσει από τη Βουλγαρία να λάβει τα ενδεικνυόμενα μέτρα για να ενισχύσει ή να τροποποιήσει τα μέτρα αναδιάρθρωσης της εταιρείας Kremikovtzi AD. Τέλος, στο αναθεωρημένο ΕΠΑ αναφέρεται επίσης ότι, σε περίπτωση μη εκπλήρωσης των κύριων μέτρων αναδιάρθρωσης έως το τέλος του 2008, όπως προβλεπόταν στο αναθεωρημένο ΑΕΣ της Kremikovtzi, οι βουλγαρικές αρχές θα ανακτήσουν από την επιχείρηση το αναλογούν ποσό της δημόσιας ενίσχυσης.

8. Η ύπαρξη του αναθεωρημένου εθνικού προγράμματος αναδιάρθρωσης για τον τομέα της χαλυβουργίας και οι νέες δεσμεύσεις που ανέλαβε η Βουλγαρία όσον αφορά την επιστροφή της αχρεωστήτως καταβληθείσας κρατικής ενίσχυσης καθιστούν αναγκαία την τροποποίηση του πρόσθετου πρωτοκόλλου της ευρωπαϊκής συμφωνίας.

9. Η Επιτροπή προτείνει την έκδοση απόφασης του Συμβουλίου για τον καθορισμό της θέσης της Κοινότητας σχετικά με την αναγκαία τροποποίηση του άρθρου 3 του εν λόγω πρόσθετου πρωτοκόλλου.

10. Καλείται επομένως το Συμβούλιο να εγκρίνει το συνημμένο σχέδιο πρότασης απόφασης για τον καθορισμό της θέσης της Κοινότητας στο Συμβούλιο Σύνδεσης ΕΕ-Βουλγαρίας σχετικά με την τροποποίηση του άρθρου 3 του πρόσθετου πρωτοκόλλου της ευρωπαϊκής συμφωνίας.

Πρόταση

AΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης της Κοινότητας στο Συμβούλιο Σύνδεσης ΕΕ-Βουλγαρίας σχετικά με την τροποποίηση του άρθρου 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας,

την απόφαση 94/908/ΕΚ, ΕΚΑΧ, Ευρατόμ του Συμβουλίου και της Επιτροπής, της 19ης Δεκεμβρίου 1994, για τη σύναψη της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου [4] , και ιδίως το άρθρο 2 παράγραφος 1,

την πρόταση της Επιτροπής,

Εκτιμώντας τα ακόλουθα:

(1) Πρόσθετο πρωτόκολλο της ευρωπαϊκής συμφωνίας, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, υπεγράφη μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, την 21η Noεμβρίου 2002. Το πρόσθετο πρωτόκολλο τροποποιήθηκε με την απόφαση αριθ. 1/2004 του Συμβουλίου Σύνδεσης ΕΕ-Βουλγαρίας της 28ης Σεπτεμβρίου 2004[5].

(2) Σύμφωνα με το άρθρο 4, το πρόσθετο πρωτόκολλο μπορεί να τροποποιηθεί με απόφαση του Συμβουλίου Σύνδεσης,

ΑΠΟΦΑΣΙΖΕΙ:

Άρθρο μόνο

Η θέση που πρέπει να λάβει η Κοινότητα στο πλαίσιο του Συμβουλίου Σύνδεσης που συστάθηκε δυνάμει της συμφωνίας σύνδεσης μεταξύ των Ευρωπαϊκών Κοινοτήτων και της Βουλγαρίας βασίζεται στο σχέδιο απόφασης του Συμβουλίου Σύνδεσης ΕΚ-Βουλγαρίας που επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

Απόφαση αριθ. xxx/2006 του Συμβουλίου Σύνδεσης ΕΚ-Βουλγαρίας

της <ημερομηνία>

σχετικά με την τροποποίηση του άρθρου 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας (2006/xxx/EK).

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου [1],

το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας [2], και ιδίως το άρθρο 4,

Εκτιμώντας τα ακόλουθα:

(1) Η Βουλγαρία δήλωσε πρόσφατα ότι δεν θα είναι σε θέση να ανταποκριθεί στις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας βάσει του τρέχοντος εθνικού προγράμματος αναδιάρθρωσης και του ατομικού επιχειρηματικού σχεδίου. Για τον λόγο αυτό, υπέβαλε στην Ευρωπαϊκή Επιτροπή τροποποιημένο πρόγραμμα αναδιάρθρωσης και επιχειρηματικό σχέδιο. Εάν από την παρακολούθηση της εφαρμογής του προγράμματος αναδιάρθρωσης προκύψει ότι δεν υλοποιήθηκαν οι σχετικές απαιτήσεις του πρωτοκόλλου 2 της ευρωπαϊκής συμφωνίας και τα κύρια μέτρα αναδιάρθρωσης (συμπεριλαμβανομένων όλων των επενδύσεων που πραγματοποιήθηκαν) ή ότι κατά τη διάρκεια της περιόδου αναδιάρθρωσης η Βουλγαρία χορήγησε πρόσθετες κρατικές ενισχύσεις υπέρ του τομέα της χαλυβουργίας, και ιδίως υπέρ της επιχείρησης Kremikovtzi AD, η Βουλγαρία, στο πρόγραμμα αναδιάρθρωσης που υπέβαλε, προτείνει να ανακτήσει οιαδήποτε ενίσχυση χορηγήθηκε κατά παράβαση των όρων αυτών σύμφωνα με την νομοθεσία που βρισκόταν σε ισχύ πριν ή μετά από την προσχώρησή της στην Ε.Ε.

Η Επιτροπή προέβη σε αξιολόγηση του τροποποιημένου προγράμματος αναδιάρθρωσης και του επιχειρηματικού σχεδίου που υπέβαλε η Βουλγαρία. Από την αξιολόγηση προκύπτει ότι η εφαρμογή του προγράμματος αναδιάρθρωσης και του επιχειρηματικού σχεδίου θα επιτρέψει στην εν λόγω επιχείρηση να καταστεί βιώσιμη υπό κανονικές συνθήκες αγοράς και να ανταποκριθεί στις υποχρεώσεις που απορρέουν από το άρθρο 9 παράγραφος 4 του πρωτοκόλλου 2 της ευρωπαϊκής συμφωνίας.

(3) Η Ε.Ε. και Βουλγαρία συμφωνούν να παρακολουθούν εκ του σύνεγγυς την εφαρμογή του προγράμματος αναδιάρθρωσης. Εάν η Επιτροπή διαπιστώσει, βάσει της παρακολούθησης, ότι έχουν σημειωθεί ουσιώδεις παρεκκλίσεις από τις προβλέψεις των μακροοικονομικών εξελίξεων, τη χρηματοοικονομική κατάσταση της εν λόγω εταιρείας ή την εκτίμηση της βιωσιμότητας, μπορεί να απαιτήσει εξ ονόματος της Ευρωπαϊκής Κοινότητας από τη Βουλγαρία να λάβει τα ενδεικνυόμενα μέτρα για να ενισχύσει ή να τροποποιήσει τα μέτρα αναδιάρθρωσης της ενδιαφερόμενης εταιρείας Kremikovtzi AD.

(4) Κατά συνέπεια, το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας (εφεξής καλούμενου «το πρόσθετο πρωτόκολλο στην ευρωπαϊκή συμφωνία»), πρέπει να τροποποιηθεί αναλόγως,

ΑΠΟΦΑΣΙΖΕΙ:

Άρθρο 1

Το άρθρο 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, αντικαθίσταται από το ακόλουθο κείμενο:

«Άρθρο 3

Η Ευρωπαϊκή Επιτροπή παρακολουθεί τακτικά την εφαρμογή του προγράμματος αναδιάρθρωσης και των σχεδίων που αναφέρονται στο άρθρο 2 εξ ονόματος της Ευρωπαϊκής Κοινότητας. Το υπουργείο Οικονομικών διενεργεί την παρακολούθηση εξ ονόματος της Βουλγαρίας. Η Ευρωπαϊκή Επιτροπή μπορεί να ζητήσει από τη Βουλγαρία να λάβει τα ενδεικνυόμενα μέτρα για την τροποποίηση του προγράμματος αναδιάρθρωσης της εταιρείας Kremikovtzi AD σε περίπτωση που αποδειχθεί απίθανη η υλοποίηση των απαιτήσεων του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας.

Η Ευρωπαϊκή Επιτροπή αποφασίζει εάν το πρόγραμμα αναδιάρθρωσης και τα σχέδια εφαρμόζονται πλήρως και πληρούν τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας.

Εάν από την παρακολούθηση της εφαρμογής του προγράμματος αναδιάρθρωσης προκύψει ότι δεν υλοποιήθηκαν οι σχετικές απαιτήσεις του πρωτοκόλλου 2 της ευρωπαϊκής συμφωνίας και τα κύρια μέτρα αναδιάρθρωσης, συμπεριλαμβανομένων όλων των επενδύσεων που πραγματοποιήθηκαν, ή ότι κατά τη διάρκεια της περιόδου αναδιάρθρωσης η Βουλγαρία χορήγησε πρόσθετες κρατικές ενισχύσεις υπέρ του τομέα της χαλυβουργίας, και ιδίως υπέρ της επιχείρησης Kremikovtzi AD, η Βουλγαρία ανακτά από την αποδέκτρια εταιρεία οιαδήποτε ενίσχυση χορηγήθηκε κατά παράβαση των όρων αυτών σύμφωνα με την νομοθεσία που βρισκόταν σε ισχύ πριν ή μετά από την προσχώρησή της στην Ευρωπαϊκή Ένωση.»

Άρθρο 2

Η παρούσα απόφαση αρχίζει να ισχύει την ημέρα της έγκρισής της από το Συμβούλιο Σύνδεσης.

Βρυξέλλες, <ημερομηνία> 2006.

Για το Συμβούλιο Σύνδεσης

Ο Πρόεδρος

[1] ΕΕ L 358 της 31.12.1994, σ. 3.

[2] Πρόσθετο πρωτόκολλο της ευρωπαϊκής συμφωνίας, όπως τροποποιήθηκε με την απόφαση αριθ. 1/2004 του Συμβουλίου Σύνδεσης Ε.Ε.-Βουλγαρίας, ΕΕ L68 της 15.3.2005, σ. 41.

[1] ΕΕ L358 της 31.12.1994, σ. 91

[2] ΕΕ L 328 της 30.10.2004, σ. 101.

[3] Το 25% των μετοχών της επιχείρησης παραμένει στην κυριότητα του Δημοσίου.

[4] ΕΕ L 358 της 31.12.1994, σ. 1.

[5] ΕΕ L68 της 15.3.2005, σ. 41.